現代芭蕾舞

現代芭蕾舞，又有叫當代芭蕾舞，係廿世紀中起源嘅一種舞蹈，結合咗古典嘅芭蕾舞同現代舞嘅元素喺入面。現代芭蕾舞會運用古典芭蕾舞嗰柞技巧，但相對於幾乎純粹用古典芭蕾舞技巧嘅古典芭蕾舞嚟講，現代芭蕾舞會加入好多現代舞或者默劇等第啲表演藝術嘅元素喺入面，形成一種唔似得古典芭蕾舞噉規範化嘅舞種，而且因為現代芭蕾舞表演當中傳統芭蕾舞技巧嘅重要性低咗，所以好多藝術評論家都認為，嚴格嚟講現代芭蕾舞經已唔可以算係芭蕾舞嘅一種。

現代芭蕾舞有好多反叛性嘅特徵：現代芭蕾舞好多時唔著鞋跳、通常冇乜故仔可言、有陣時仲會跟一啲有人聲嘅音樂嚟跳。因為上述嘅特徵，現代芭蕾舞俾一啲評論家覺得佢衹不過係一種會用到古典芭蕾舞技巧嘅現代舞，多過係一門芭蕾舞。廿一世紀仲有啲舞蹈種類會將古典芭蕾舞技巧結合落去非西方嘅舞蹈嗰度整新舞種。

多得現代芭蕾舞，「ballet」呢個字喺西方世界嘅定義經已變到有些少含糊：「ballet」呢個詞開始變成俾人攞嚟形容「任何會局部運用古典芭蕾舞技巧嘅舞蹈」－跟手自然亦有咗「古典芭蕾舞」呢個詞，用嚟指返完全建基於傳統芭蕾舞技巧嗰種舞蹈。而喺廿一世紀，一個受芭蕾舞訓練嘅舞蹈員好多時都會俾人要求佢識跳傳統嘅古典芭蕾舞得嚟，又要識埋新古典或者現代芭蕾舞。

芭蕾舞
現代舞
古典芭蕾舞

攷

拎 

芭蕾舞